b'\n_START_ARTICLE_\nJominai\n_START_SECTION_\nIstorija\n_START_PARAGRAPH_\nNuo VIII a. pr. m. e. \xe2\x80\x93 XIX a. \xc5\xa1ioje teritorijoje gyveno lietuviams artima balt\xc5\xb3 tauta jotvingiai. Nuo XIII a.-XIV a. iki 1795 met\xc5\xb3 kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. Pirmasis pamin\xc4\x97jimas apie kaim\xc4\x85 datuojamas XVII a. Kaime ant up\xc4\x97s kranto buvo r\xc5\xabdos kasykla, kuriai vadovavo Stanislavas Re\xc5\xa1k\xc4\x97 (Stanislow Reszke). 1703 metais kaim\xc4\x85 per\xc4\x97m\xc4\x97 Lietuvos Did\xc5\xbeiosios kunigaik\xc5\xa1tyst\xc4\x97s ginklane\xc5\xa1ys ir artilerijos generolas Kazimieras Sienickis (Kazimierz Sienicki). Naujasis \xc5\xa1eimininkas \xc4\xafk\xc5\xabr\xc4\x97 naujus kaimus Mogilnic\xc4\x99, \xc4\x8carniev\xc4\x85, Lipov\xc4\x85, Vrotkius. Vietoj vis blog\xc4\x97jan\xc4\x8dios r\xc5\xabdos kasyklos \xc4\xafk\xc5\xabr\xc4\x97 vandens mal\xc5\xabn\xc4\x85, o kasykl\xc4\x85 perk\xc4\x97l\xc4\x97 toliau u\xc5\xbe kaimo. 1707 metais per \xc5\xa0iaur\xc4\x97s kar\xc4\x85, Kazimieras Sienickis buvo paimtas \xc4\xaf nelaisv\xc4\x99 rus\xc5\xb3 kareivi\xc5\xb3, o 1711 mir\xc4\x97 tremtyje Sibire. Po jo mirties, \xc5\xa1ias \xc5\xbeemes per\xc4\x97m\xc4\x97 Kasparas Devi\xc4\x8das (Kasper Dewicz). Nuo 1713 iki 1732 met\xc5\xb3 \xc5\xa1i\xc5\xb3 \xc5\xbeemi\xc5\xb3 gubernatorius buvo Mstislavlio vaivada Jurgis Stanislovas Sapiega, o po jo mirties 1732 metais jo na\xc5\xa1l\xc4\x97 \xe2\x80\x93 Teodora i\xc5\xa1 Soltanovos. 1755 metais Teodora Sapiega dav\xc4\x97 leidim\xc4\x85 statyti medin\xc4\x99 parapijin\xc4\x99 \xc5\xa0v. Mato ba\xc5\xbeny\xc4\x8di\xc4\x85, kuri sudeg\xc4\x97 1789 metais. Po met\xc5\xb3, parapijie\xc4\x8diai pastat\xc4\x97 laikin\xc4\x85 koply\xc4\x8di\xc4\x85. 1793 metais karalius Stanislovas Augustas Poniatovskis suteik\xc4\x97 parapijai \xc5\xbeemi\xc5\xb3 ir \xc4\xafsak\xc4\x97 atstatyti ba\xc5\xbeny\xc4\x8di\xc4\x85. Bet neilgai trukus \xc4\xafvyko Abiej\xc5\xb3 Taut\xc5\xb3 Respublikos padalijimai ir ba\xc5\xbeny\xc4\x8dios statyboms skirta med\xc5\xbeiaga buvo panaudota Suchovolos ba\xc5\xbeny\xc4\x8dios statyboms. Dabartin\xc4\x97 medin\xc4\x97 ba\xc5\xbeny\xc4\x8dia prad\xc4\x97ta statyti 1780 metais, o 1845 metais buvo perkelta nema\xc5\xbea dalis Augustavo ba\xc5\xbeny\xc4\x8dios turto. \xc5\xa0alia ba\xc5\xbeny\xc4\x8dios yra pastatytas atminimo kry\xc5\xbeius 1944 m. bir\xc5\xbeelio 20 dien\xc4\x85 \xc5\xbeuvusiems 24 kaimo \xc5\xbemon\xc4\x97ms. Pagal 1920 met\xc5\xb3 liepos 12 dienos Lietuvos ir Taryb\xc5\xb3 Rusijos taikos sutart\xc4\xaf kaimas buvo priskirtas Lietuvos Respublikai. Nuo 1919 iki 1954 met\xc5\xb3 kaimas buvo Dembovo vals\xc4\x8diaus centras. 1975-1998 met\xc5\xb3 priklaus\xc4\x97 Suvalk\xc5\xb3 vaivadijai.'